ปิดให้ดีขึ้น
ถือว่าผ่านพ้นไปดีกว่าที่คาดสำหรับการปิดปรับปรุงระบบครั้งใหญ่ของธนาคารกสิกรไทย
20 ก.ค. 2558

ถือว่าผ่านพ้นไปดีกว่าที่คาดสำหรับการปิดปรับปรุงระบบครั้งใหญ่ของธนาคารกสิกรไทย
เพราะตามที่แจ้งไว้ว่าจะปิดตั้งแต่ 4 ทุ่มคืนวันศุกร์-4 ทุ่มคืนวันอาทิตย์ แต่เมื่อวานนี้ ประมาณบ่าย 3 โมงกว่าก็มีการแจ้งว่าสามารถเปิดให้บริการต่างๆ ตามปกติได้แล้ว ส่วนสาขาในห้างสรรพสินค้าก็กลับมาเปิดให้บริการปกติในวันอาทิตย์ เพราะการปรับปรุงระบบทำได้เร็วกว่าที่คาดเอาไว้
หากซาวด์เสียงฟีดแบ็กตามโซเชียลมีเดียทั้งหลาย งานนี้ค่อนข้างเรียบร้อยกว่าที่คาดไว้เช่นกัน เพราะแม้จะแจ้งข่าวหลายช่องทาง แต่แบงก์ก็ไม่ได้แจ้ง sms ถึงลูกค้าทุกคน และก็ไม่ใช่ลูกค้าทุกคนที่จะสนใจ แถมยังเป็นบิ๊กโฟร์ที่มีฐานลูกค้ารายย่อยและเอสเอ็มอีเยอะ จึงยังมีหลุดไปบ้าง และหลังเปิดให้บริการก็ยังพบปัญหาขัดข้องอยู่บ้าง เช่น ตู้เอทีเอ็มที่กดเงินไม่ได้ในบางตู้ หรือ K-Cyber ที่ยังขึ้นหน้าจอว่าใช้ได้หลัง4 ทุ่ม แต่โดยรวมก็ยังไม่ถือว่าเข้าขั้นโกลาหล
ที่น่าสนใจก็คือ หลายคนยังคงตั้งคำถามว่า ทำไมธนาคารต้องปิดให้บริการ ปิดปรับปรุงอะไร และปรับแล้วจะเป็นอย่างไร ลูกค้าจะได้อะไรบ้าง
การปิดครั้งนี้ก็เพื่อปรับปรุงระบบไอทีหลัก (Core Banking) หรือระบบเบื้องหลังที่จัดการข้อมูลทั้งหมดที่เกี่ยวข้องกับข้อมูลลูกค้า เช่น เงินฝาก สินเชื่อ การโอนเงิน ชำระเงิน เป็นคลังเก็บข้อมูลสำคัญและนำข้อมูลมาวิเคราะห์เพื่อประโยชน์ในเชิงธุรกิจต่อไป
หรือพูดให้ง่ายขึ้นก็คือ ธนาคารต่างๆ จำเป็นต้องพัฒนาระบบคอร์แบงก์กิ้งเพื่อ 1.ขยายรองรับจำนวนลูกค้าที่เยอะขึ้นและปริมาณธุรกรรมที่เพิ่มขึ้นตาม และ 2.รองรับยุคดิจิทัลแบงก์กิ้ง ที่จะยิ่งมีบทบาทมากขึ้น พัฒนาระบบให้เสถียร รวดเร็ว ใช้งานง่าย และอุดช่องโหว่ความปลอดภัย
ที่ผ่านมา หลายแบงก์ปิดปรับปรุงระบบกันไปแล้ว เพียงแต่ส่วนใหญ่ไม่มีใครปิดกันข้ามวัน เราจึงได้เห็นแบงก์ปรับโฉมกันไปมากในช่วงไม่กี่ปีที่ผ่านมา เช่น ทีเอ็มบีที่รุก ME และดิจิทัลแบงก์ ออมสินที่ปรับภาพลักษณ์และการทำงานใหม่ในเชิงรุก ขณะที่ทิสโก้ใช้คอร์แบงก์กิ้งบนระบบคลาวด์เพื่อเพิ่มประสิทธิภาพบนต้นทุนที่ถูกกว่า และแม้แต่ธนาคารเพื่อเกษตรกรอย่าง ธ.ก.ส. ก็ยังต้องปรับใหญ่เมื่อ 3 ปีก่อน เพื่อรองรับความต้องการของลูกค้าให้เร็วขึ้นมีประสิทธิภาพและทันสมัย เพราะในอนาคตไม่ได้แข่งกันเองแค่แบงก์ในไทย แต่ยังมีแบงก์ต่างชาติในยุคการเงินเสรี และยังมีเอกชนอีกมากที่เข้ามาแข่งในระบบการชำระเงิน ให้ลูกค้าอย่างเรามีตัวเลือกมากขึ้นในวันนี้